‘Regering trek skouers op oor sinkgat’ – VF Plus(Foto: Verskaf) Inwoners in Emalahleni (Witbank), Mpumalanga, se lewe word ontwrig deur ŉ mynverwante sinkgat. Linda Vorster, VF Plus-raadslid: Emalahleni- plaaslike munisipaliteit, sê inwoners van Jacaroo Park wat naby die sinkgat woon, kla oor nuwe krake in plaveisel en mure wat nou gereeld vorm. ŉ Ander sinkgat het ook al in die erf van ŉ huis in deursnee vergroot. Plaaslike inwoners is oortuig daarvan dat die sinkgat veroorsaak is deur mynaktiwiteite langs die woongebied. “Die VF Plus het die Menseregtekommissie (MRK) in Maart gevra om die oorsake te laat ondersoek wat gelei het tot die vorming van ŉ sinkgat. Dit het gevolg nadat nóg die myn nóg die munisipaliteit verantwoordelikheid vir die herstel daarvan wou aanvaar,” sê Vorster. Daar is tot op hede nog geen terugvoer of oplossing van die MRK ontvang nie. Die munisipaliteit se assistentbestuurder van omgewingsbestuur en nakoming, Life Mahlaule, het bevestig dat die sinkgat sowat 300 m vanaf die ondergrondse mynbedrywighede van die Stock/Tavistock-myn is. Volgens hom is die saak nog nie opgelos nie, aangesien die munisipaliteit wag op terugvoer vanaf die raad van geowetenskap. Vorster sê om sake te vererger het die Uitspan-myn sowat drie maande gelede met onwettige bedrywighede in die omgewing begin en mynbeamptes skiet gereeld springstof af. Dit lei tot gekraakte vensters en swembaddens in die woonbuurt. “Hoewel die nasionale departement van minerale hulpbronne en energie die myn versoek het om sy bedrywighede stop te sit, word dit blatant geïgnoreer.” Die VF Plus het ŉ dringende versoek aan die departement gerig om die onwettige myn toe te maak.